
RAPORT

asupra propunerii legislative 
pentru completarea Legii nr.10/2001
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru completarea Legii nr.10/2001, trimisă cu adresa nr.P.l.X. - 403 din  23 iunie  2004, înregistrată sub nr.31/657 din  25 iunie  2004.

Potrivit prevederilor art.75 din Constituţia României, republicată şi ale art.86 alin.(3) punctul 2 lit. f) din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din data de 22 iunie 2004, a respins propunerea legislativă menţionată mai sus.



Consiliul Legislativ a avizat negativ propunerea legislativă pentru considerentele menţionate în cuprinsul  avizului nr.616 din 08.04.2004.




Guvernul, prin punctul de vedere transmis cu adresa nr.1396 din 27.04.2004, nu susţine adoptarea acestei iniţiative legislative considerând că această  propunere  de modificare a Legii nr.10/2001  este neconstituţională.

Comisia pentru buget, finanţe şi bănci şi Comisia pentru administraţie publică, amenajarea teritoriului şi echilibru ecologic, sesizate  spre dezbatere  şi avizare, au propus  respingerea iniţiativei legislative conform avizului nr.397 din 29 iunie 2004 şi, respectiv, nr.26/1927 din 29 iunie 2004. 



Propunerea legislativă supusă dezbaterii are ca obiect de reglementare completarea Legii nr.10/2001 privind regimul juridic al unor imobile preluate  în mod abuziv în perioada 6 martie 1945 – 22 decembrie 1989, în sensul că persoanele titulare ale unui contract de vânzare – cumpărare încheiat în baza  Legii nr.112/1995 care au vârsta de peste 62 de ani şi care au pierdut dreptul de proprietate în baza unei hotărâri judecătoreşti definitive,  să beneficieze de dreptul de folosinţă viageră a spaţiului în care locuiesc în calitate de chiriaşi.


Potrivit prevederilor art.60 din Regulamentul Camerei Deputaţilor, membrii comisiei au examinat propunerea legislativă menţionată mai sus, în şedinţa din 29 septembrie 2004. Iniţiatorii, deşi au fost invitaţi, nu au participat la dezbateri.
În urma examinării iniţiativei legislative şi a opiniilor exprimate de către  membrii Comisiei juridice,  s-a constatat că  propunerea legislativă supusă dezbaterii este neconstituţională pentru următoarele considerente: 

· atribuirea unui „drept de folosinţă viageră”, asupra spaţiilor în care locuiesc, persoanelor ale căror contracte de vânzare – cumpărare încheiate în baza Legii nr.112/1995 au fost anulate prin hotărârii judecătoreşti, contravine prevederilor constituţionale, precum şi legislaţiei civile în domeniu;
· conform dispoziţiilor art.44 şi 53 din Constituţia României,  dreptul de proprietate este un drept fundamental, garantat şi ocrotit de lege, neputând fi îngrădit sau restrâns.  Garantarea acestuia presupune garantarea tuturor prerogativelor dreptului de proprietate;

· potrivit dreptului comun, locaţiunea  nu poate fi veşnică, în acest sens sunt şi dispoziţiile art.1415 alin.(2) din Codul civil unde se prevede că pe viitor locaţiunile ereditare „nu se mai pot  înfiinţa”;
· problema persoanelor care au cumpărat imobile în baza Legii nr.112/1995 şi ale căror contracte de vânzare – cumpărare au fost desfiinţate prin hotărâre judecătorească, redevenind chiriaşi, a fost rezolvată prin Ordonanţa  Guvernului nr.40/1999 privind protecţia chiriaşilor,  aprobată cu modificări  prin Legea nr.241/2001. Potrivit acestor reglementări, proprietarul recunoscut în baza hotărârii judecătoreşti va încheia cu foşti proprietari, redeveniţi chiriaşi, la cererea acestora un contract de închiriere pe o perioadă de 5 ani,  care poate fi   reînoit  prin acordul părţilor; 

· stabilirea vârstei de 62 de ani pentru obţinerea „dreptului de  folosinţă viageră” reprezintă un criteriu discriminatoriu între cetăţeni aflaţi în aceeaşi situaţie juridică,  respectiv de chiriaşi în imobile  restituite fostului proprietar sau urmaşilor acestora.

Faţă de aceste considerente s-a  hotărât, cu  unanimitate de voturi, să se propună plenului Camerei Deputaţilor, respingerea  iniţiativei legislative pentru completarea Legii nr.10/2001 ca fiind neconstituţională.  
Din numărul total de 23  membri ai Comisiei juridice, de disciplină şi imunităţi,  la şedinţă au participat  16   deputaţi.

În raport de obiectul şi conţinutul său, ce vizează modificarea unei legi organice,   propunerea legislativă face parte din categoria legilor organice.

PREŞEDINTE,

Prof. univ. dr. Ion NEAGU
consilier

Dumitra Diaconu

